**Beszámoló a Litéri Települési Értéktár Bizottság 2021. évi munkájáról**

**Tisztelt Képviselő-testület!**

Litér község Települési Értéktár Bizottsága a 2020-ban előirányzott kulturális programtervét 2021 első félévében nem tudta megvalósítani a járványügyi korlátozások végett. A nyári hónapokat követően szeptembertől megkezdődött a megvalósítható programok szervezése, előkészítése, illetve Kondics István bizottsági tagunkkal megtörtént a régóta tervezett Papvásár-hegy terepbejárása egy kirándulás szervezésével kapcsolatban. Végül az újabb járványügyi korlátozások nem tették lehetővé a 2021 őszére tervezett rendezvényeket, helyette a 2022. év Litér történetében meghatározó kettős jubileumának méltó tiszteletadása került kidolgozásra. Litér község 1082-ből származó első írásos említésének 940. és 1732-ben történt újraalapításának 290. kerek évfordulói keretében egy egész éves kulturális és szabadidős programsorozat került kidolgozásra. A Bizottság 2021. október 28-i ülésén fogadta el Fekete Tamás bizottsági elnök 2022-re tervezett programjavaslatait, melyek egy részével az Európa Kulturális Fővárosa programsorozatába is bekapcsolódhatunk.

 A Bizottság nevében Fekete Tamás elnök a 2021. október 28-i képviselő-testületi ülés és közmeghallgatás keretében számolt be a hallgatóság előtt a Bizottság 2020. évi tevékenységéről, illetve felhívta a lakosság figyelmét a 2022. évi jubileumi programsorozat rendezvényeire.

Az év végén, 2021. novemberében és decemberében folytatódott az elfogadott programterv rendezvényeinek pontosítása, előkészítése.

Kelt: Litér, 2022. május 19.

 **Fekete Tamás** s. k.

 a Litéri Települési Értéktár Bizottság elnöke